Haaie kan op kaptein André se durf peil trek | Netwerk24
Deur Tinus van Staden 20 Februarie 2020 19:00
In sy matriekjaar aan die Hoërskool Klerksdorp kon hy weens ’n skorsing oor ’n beweerde rasse-onderonsie nie vir die Luiperds se Cravenweek-span in aanmerking kom nie. Hy wou rugby daarna vaarwel toeroep, maar het nietemin vasgebyt en ’n kontrak by die Haaie losgeslaan. . . net om daar deur Jake White aangesê te word sy toekoms lê op flank en nie senter nie.
André Esterhuizen in die Haaie se eerste Superrugby-wedstryd van die seisoen teen die Bulle in aksie. Foto: Gallo Images
Daar was boonop verskeie mense wat gevoel het sy dissipline gaan hom pootjie. Nou is hy nie net ’n Springbok-senter nie, maar ook die Haaie se kaptein.
Esterhuizen neem die leisels by sy sentermaat Lukhanyo Am oor, wat ’n blaaskans gegun word vir hul wedstryd teen die Melbourne Rebels.
Hy sal die middelveld Saterdag in Ballarat saam met Jeremy Ward beman.
Esterhuizen verhuis ná vanjaar se Superrugby-reeks na Londen, waar hy vir die Engelse klubspan Harlequins gaan speel. Maar voor dan wil hy eers help om van die Haaie ’n Superrugby-aanspraakmaker te maak.
As ons goed vertoon, sal ’n goeie uitslag volg. Ons moet eenvoudig as ’n eenheid speel en ywer en durf uitstal.
“Elke wedstryd is een wat ons kan wen. As ons opdaag ... Dit gaan nie regtig oor die uitslag nie, maar oor hoe ons speel,” sê Esterhuizen.
“As ons goed vertoon, sal ’n goeie uitslag volg. Ons moet eenvoudig as ’n eenheid speel en ywer en durf uitstal.”
Die KwaZulu-Natallers, wat verlede week teen die Hurricanes onder meer erg deur beserings en siekte ontwrig is, het aan dié front darem beter nuus voor die kragmeting in die Mars-stadion.
Die Bok-stut Thomas du Toit het ’n virus afgeskud en sal die nr. 3-trui dra teen die Rebels, terwyl Makazole Mapimpi, wat die veld teen die Hurricanes moes verlaat ná ’n kopbesering, ook fiks verklaar is.
Daarbenewens sal Curwin Bosch weer op sy pos wees op losskakel nadat hy verlede week na Suid-Afrika moes terugkeer weens die afsterwe van ’n familielid.
Bosch se plaasvervanger in Wellington, Boeta Chamberlain, het egter nie van die harsingskudding herstel wat hy teen die Hurricanes opgedoen het nie en het teruggekeer na Durban.
Sanele Nohamba kry ook kans in die beginspan. Hy vervang vir Louis Schreuder op skrumskakel.
Haaie: Aphelele Fassi, Madosh Tambwe, Jeremy Ward, André Esterhuizen (k), Makazole Mapimpi, Curwin Bosch, Sanele Mohamba, Sikumbuzo Notshe, Tyler Paul, James Venter, Hyron Andrews, Ruben van Heerden, Thomas du Toit, Kerron van Vuuren, Ox Nche. PLAASVERVANGERS: Craig Burden, Mzamo Majola, John-Hubert Meyer, Le Roux Roets, Henco Venter, Louis Schreuder, Marius Louw, Lwazi Mvovo.
Meer oor: Rebels | Haaie | Superrugby